ธปท.โชว์ดัชนีเชื่อมั่นก.ย.ฟื้น
ธปท.เผยดัชนีความเชื่อมั่นทางธุรกิจเดือน ก.ย.ปีนี้ปรับดีขึ้นจากเดือนก่อน อยู่ที่ 50.3 จุด
4 ต.ค. 2559

ธปท.เผยดัชนีความเชื่อมั่นทางธุรกิจเดือน ก.ย.ปีนี้ปรับดีขึ้นจากเดือนก่อน อยู่ที่ 50.3 จุด
ธนาคารแห่งประเทศไทย (ธปท.) รายงานดัชนีความเชื่อมั่นทางธุรกิจในเดือน ก.ย. จากผลการสำรวจกลุ่มตัวอย่างผู้ประกอบการทางธุรกิจขนาดกลางและใหญ่ทั่วประเทศ 671 ราย ที่สอบถามครอบคลุม 6 ด้านสำคัญ คือ การผลิต คำสั่งซื้อ การลงทุน ต้นทุนการผลิต ผลประกอบการ และการจ้างงาน พบว่าดัชนีความเชื่อมั่นทางธุรกิจในเดือน ก.ย. ปรับดีขึ้นจากเดือนก่อน จากเดือนก่อนอยู่ที่ระดับ 47.8 จุด มาอยู่ที่ระดับ 50.3 จุด หลังจากปรับลดลงติดต่อกันสองเดือนก่อนหน้านี้
ทั้งนี้ ดัชนีความเชื่อมั่นอยู่ระดับเกิน 50 จุดได้ ตามความเชื่อมั่นของผู้ประกอบการในเกือบทุกกลุ่มอุตสาหกรรม และเป็นการปรับเพิ่มขึ้นในทุกองค์ประกอบย่อยของดัชนี โดยเฉพาะองค์ประกอบด้านการผลิตของกลุ่มผลิตเหล็ก ที่เร่งผลิตเพื่อสะสมสินค้าคงคลัง หลังราคาวัตถุดิบเหล็กในตลาดโลกมีแนวโน้มปรับตัวสูงขึ้นต่อเนื่อง
นอกจากนี้ กลุ่มผู้ผลิตและค้าปลีกยานยนต์มีความเชื่อมั่นดีขึ้นจากความต้องการรถยนต์ที่เพิ่มขึ้น สะท้อนจากคำสั่งซื้อในประเทศและผลประกอบการที่เพิ่มขึ้นมาก โดยในภาพรวมคำสั่งซื้อที่มีสัญญาณฟื้นตัว ทำให้ผู้ประกอบการส่วนใหญ่คลายความกังวลต่ออุปสงค์ หรือความต้องการจับจ่ายใช้สอยของคนในประเทศ สะท้อนจากการปรับลดลงของสัดส่วนผู้ประกอบการที่มองว่าความต้องการจากตลาดในประเทศต่ำเป็นอุปสรรคสำคัญต่อการดำเนินธุรกิจ
สำหรับดัชนีความเชื่อมั่นทางธุรกิจในอีก 3 เดือนข้างหน้า ผู้ประกอบการส่วนใหญ่ประเมินว่าภาวะธุรกิจจะปรับดีขึ้นจากปัจจุบัน โดยเฉพาะในภาคที่มิใช่อุตสาหกรรมที่คาดว่าจะได้รับผลดีจากฤดูกาลท่องเที่ยวช่วงปลายปีนี้ ในอีก 3 เดือนข้างหน้า โดยดัชนีทรงตัวอยู่ที่ 54.7 จุด ยืนเหนือระดับ 50 จุดได้ต่อเนื่องจากเดือนก่อน
ทั้งนี้ เป็นผลจากความเห็นของผู้ประกอบการในภาคธุรกิจที่เกี่ยวเนื่องกับการท่องเที่ยวเป็นสำคัญ อาทิ กลุ่มที่พักแรมและร้านอาหาร กลุ่มการค้าปลีก และกลุ่มกิจกรรมไปรษณีย์และโทรคมนาคม ที่ต่างคาดว่าภาวะการค้าและบริการ รวมถึงคำสั่งซื้อจะปรับดีขึ้น เนื่องจากจะเริ่มเข้าสู่ช่วงเทศกาลท่องเที่ยวในช่วงปลายปี (ไฮซีซั่น)
อย่างไรก็ดี ความเชื่อมั่นทางธุรกิจในอีก 3 เดือนข้างหน้าของภาคอุตสาหกรรม โดยเฉพาะในกลุ่มการผลิตเครื่องจักรและอุปกรณ์ปรับลดลงเล็กน้อย จากคำสั่งซื้อที่คาดว่าจะลดลงเป็นสำคัญ